নিপা খন্দকার এবি ব্যাংকে চাকরি করেন, তার ৩.৫ বছরের একটা মেয়ে আছে। স্বামী চাকরি করেন ভূমি মন্ত্রণালয়ে। মেয়েটাকে নিয়ে তাদের রীতিমত যুদ্ধ করতে হয়। এখনো স্কুলে ভর্তি করাতে পারেনি। বাবা-মা অফিসে থাকা অবস্থায় বাসায় নানীর কাছে থাকে ‘অহনা’ নামের একমাত্র মেয়েটি। বাবা-মায়ের যুদ্ধ মেয়ের খাবার নিয়ে, মেয়েকে খাওয়ানো নিয়ে। নানীর কাছেও খেতে চায় না। অহনার প্রিয় খাবার ট্যাং শরবত। অনায়াসেই ৩-৪ গ্লাস খেয়ে ফেলতে পারে। সারাদিন ট্যাং শরবত খাওয়ার জন্য নানা রকম তালবাহানা করে। বাবা-মা ২ বছর বয়স থেকেই খাবার নিয়ে যুদ্ধ করছেন। শক্ত, নরম, কোমল, তরল, ঝাল, মিষ্টি, টক, তেঁতো বহুমুখী ধরনের খাবারের মধ্যে কয়েকটা খাবারে অহনার নেতিবাচক প্রতিক্রিয়া বা অনুভূতি আছে। এই যেমন কলা খাবে দুধ ভাতের সাথে কিন্তু এমনিতে ছিলে খাবে না, মাংস খাবে খুব কিন্তু সবজি খাবে না। অহনার মা এই খাবারের জন্য রীতিমত অভিনয় করে, ছড়া বলে, গল্প শোনায়, অহনার বাবাকেও ইনভল্ভ করে। তারপরেও খাওয়াতে কষ্ট হয়। কেননা খাওয়ার সময় অহনাকে জোর করে টেবিলে বসানো কঠিন ব্যাপার। এদিক ওদিক সে ছুটোছুটি করে। অহনার বাবা এই খাওয়ার ফাঁকে ইমাজিনেটিভ এবং ক্রিয়েটিভ কিছু খেলা শেখায় অহনাকে। এই যেমন সোফার ফোম দিয়ে ঘর বানানো, সুপারম্যান এর মুখোশ পরে অভিনয় করা ইত্যাদি। সবই করা হয় একমাত্র মেয়েকে ভালোভাবে খাওয়ানোর জন্য। মেয়ে ভালোভাবে পুষ্টিসম্মত খাবার না খেতে খেতে কাঠ হয়ে গিয়েছে। ২ বছর ধরে যুদ্ধ! ডাক্তার, পুষ্টিবিদ দেখাল মেয়ের জন্য। কিন্তু লাভ হয়ত তাৎক্ষণিক, দীর্ঘস্থায়ী না।